জলে গেল বিরাটের সেঞ্চুরি! শেষ ODI হেরে সিরিজ খোয়াল ভারত

ওয়েব ডেস্ক: ভারতের জন্য ফের ত্রাস হয়ে উঠলেন ড্যারিল মিচেল। সিরিজের শেষ ম্যাচেও হাঁকালেন সেঞ্চুরি। রান তাড়া করতে নেমে শতরান করলেন বিরাট কোহলিও (Virat Kohli)। হর্ষিত রানা আবারও একবার নিজের অলরাউন্ডিং পারফরম্যান্স উপহার দিলেন, খেললেন ক্যামিও ইনিংস। কিন্তু ২০২৬-এর প্রথম সিরিজ জয় অধরাই থেকে গেল শুভমন গিলের কাছে। তৃতীয় ওডিআই ম্যাচে (IND vs NZ) নিউজিল্যান্ডের কাছে ৪১ রানে হারল ভারত।

এদিনের ম্যাচে টস জিতে বোলিংয়ের সিদ্ধান্ত নেন শুভমন গিল। শুরুতেই নিউজিল্যান্ডকে ধাক্কা দেন অর্শদীপ সিং এবং হর্ষিত রানা। দুজনে একজোড়া উইকেট তুলে নেন। তবে এই ম্যাচেও সেঞ্চুরি করেন ড্যারিল মিচেল। ১৩৭ রানের ঝকঝকে ইনিংস খেলেন তিনি। এই ম্যাচে সেঞ্চুরি করেন গেলেন ফিলিপসও। তিনি করেন ১০৬। ইয়ং এবং ব্রেসওয়েলের ইনিংস বাদ দিলে আর কোনও কিউয়ি ব্যাটার সেভাবে রান পাননি সিরিজের এই নির্ণায়ক ম্যাচে। শেষমেষ ৫০ ওভারে ৮ উইকেটে ৩৩৭ রান তোলে নিউজিল্যান্ড।

আরও পড়ুন: BCB-র প্রস্তাবে জল ঢেলে দিল আয়ারল্যান্ড! এবার কী করবে বাংলাদেশ?

জবাবে ব্যাট করতে নেমে ভারতের শুরুটাও ভালো হয়নি। ১১ রান করে আউট হন রোহিত শর্মা, ২৩ রানে আউট হন শুভমন। শ্রেয়স বা রাহুল কেউই এদিন ব্যাট হাতে সেভাবে রান পাননি। তবে ‘চেজ মাস্টার’ কোহলি এদিন সেঞ্চুরি হাঁকালেন। নীতীশ কুমার রেড্ডির সঙ্গে গড়লেন পার্টনারশিপও। শেষে ক্যামিও ইনিংস খেললেন হর্ষিতও। আন্তর্জাতিক কেরিয়ারের প্রথম হাফ-সেঞ্চুরি করেন তিনি। কিন্তু যখন সিরিজ জয়ের থেকে ৪১ রান দূরে ভারত, তখনই অল-আউট গোটা দল।