ফের রেকর্ডবুকে কোহলি! দল হারলেও বড় নজির গড়লেন বিরাট

ওয়েব ডেস্ক: কোহলি সেঞ্চুরি করা সত্ত্বেও বছরের প্রথম সিরিজে (IND vs NZ) হারতে হল শুভমনের টিম ইন্ডিয়াকে। কিন্তু দল হারলেও এই ম্যাচেও ইতিহাস লিখলেন বিরাট (Virat Kohli)। কিউয়িদের বিরুদ্ধে ওডিআই ফরম্যাটে সর্বোচ্চ শতরানকারী (Most Hundreds vs NZ In ODI) ব্যাটার হিসেবে শীর্ষে উঠে এলেন ভারতের এই কিংবদন্তি ব্যাটার। এই নিরিখে শচীনকে (Sachin Tendulkar) আগেই পিছনে ফেলেছেন, এবার শেহওয়াগ এবং রিকি পন্টিংকে টপকে গেলেন কিং কোহলি।

এই ম্যাচের আগে ওডিআই ফরম্যাটে কিউইদের বিরুদ্ধে সেঞ্চুরি হাঁকানোর হিসেবে বিরাটের সঙ্গে যৌথভাবে এক নম্বরে ছিলেন অস্ট্রেলিয়ার কিংবদন্তি ব্যাটার রিকি পন্টিং এবং ভারতের বীরেন্দ্র শেহওয়াগ। তিন জনেই ওডিআই কেরিয়ারে নিউজিল্যান্ডের বিরুদ্ধে ছ’টি করে শতরান করেছিলেন। তবে এই সেঞ্চুরির পর বিরাট উঠে এলেন শীর্ষে। কিউয়ি দলের বিরুদ্ধে এখন তাঁর মোট ওডিআই সেঞ্চুরির সংখ্যা সাত।

আরও পড়ুন: BCB-র প্রস্তাবে জল ঢেলে দিল আয়ারল্যান্ড! এবার কী করবে বাংলাদেশ?

এই তালিকায় শেহওয়াগ এবং পন্টিংয়ের পরে তিন নম্বরে রয়েছেন শচীন তেন্ডুলকর ও সনৎ জয়সূর্য। নিউজিল্যান্ডের বিরুদ্ধে দু’জনেরই পাঁচটি করে ওডিআই সেঞ্চুরি রয়েছে। তবে ক্রিকেটের ইতিহাসে এই চার কিংবদন্তির থেকে কম ম্যাচ খেলে এই কীর্তি গড়েছেন বিরাট। কিউয়িদের বিরুদ্ধে তিনি মাত্র ৩৬টি ওয়ানডে ম্যাচ খেলে হাঁকিয়েছেন ৭টি শতরান, যেখানে শেহওয়াগ এবং পন্টিং যথাক্রমে ২৩ ও ৪৫টি ম্যাচে ৬টি এবং শচীন ও জয়সূর্য যথাক্রমে ৪১ ও ৪৫টি করে ম্যাচ খেলে ৫টি করে সেঞ্চুরি করেছেন।